Արցախի մայր բուհի ղեկավարը ներկայացրեց նաև համալսարանի առջև ծառացած խնդիրները, որոնց շարքում հատկապես նշվեցին համալսարանի ուսումնական գործընթացը կարգավորող ներքին կանոնակարգի մշակումը, համալսարանի կառուցվածքի օպտիմալացումը, մասնավորապես, ֆակուլտետների, ամբիոնների մեծ քանակությունը` ուսանողների թվաքանակի համեմատությամբ: Ներկայումս առկա և հեռակա բաժիններում բուհն ունի մոտ 3300 ուսանող, 9 ֆակուլտետ և 25 ամբիոն կամ միջինը 370 ուսանող` մեկ ֆակուլտետում, 132 ուսանող` մեկ ամբիոնի հաշվարկով: Համեմատության համար նշվեց, որ Երևանի պետական համալսարանն ունի 19 ֆակուլտետ, 100 ամբիոն, 1200 դասախոս և 20.000 ուսանող կամ ավելի քան 1000 ուսանող` մեկ ֆակուլտետում, 200 ուսանող` մեկ ամբիոնի հաշվարկով: ԵՊՀ յուրաքանչյուր դասախոսին բաժին է ընկնում մոտ 17 ուսանող, մեզ մոտ` 9: Խ.Աբովյանի անվան մանկավարժական համալսարանն ունի 10 ֆակուլտետ, 50 ամբիոն և 13.000 ուսանող կամ 1300 ուսանող` մեկ ֆակուլտետում և 260 ուսանող` մեկ ամբիոնի հաշվարկով: Նույն պատկերն է նաև Մոսկվայի Մ. Լոմոնոսովի անվան համալսարանում, որն ունի ավելի քան 50.000 ուսանող, 4000 դասախոս, 40 ֆակուլտետ և 300 ամբիոն, այսինքն` մեկ ֆակուլտետում սովորում է 1250 ուսանող, մեկ ամբիոնի հաշվարկով` 167, մեկ դասախոսի հաշվարկով` մոտ 13: Ավելացնեմ նաև, որ ուսման վարձերը, որոնք գործում են նշված բուհերում, համեմատելի չեն մեր համալսարանի հետ: Խոսելով համալսարանի ֆակուլտետների և ամբիոնների խոշորացման մասին, չպետք է անտեսել նաև հավատարմագրման գործընթացի պահանջները և որոշ ամբիոնների անհամապատասխանությունը դրանց, ասաց ԱրՊՀ ռեկտորը: Նրա խոսքերով` եկամուտների շուրջ 77 տոկոսն ուղղվել է աշխատավարձին և սոցապահովության վճարներին: Մ.Մինասյանը կարևոր խնդիր է համարում նաև վարչական ապարատի օպտիմալացումը: Հաշվետու ժամանակաշրջանում համալսարանի աշխատողների ավելի քան 55 տոկոսը բաժին է ընկել վարչական, օժանդակ և տնտեսական ապարատին: Կարևոր է համալսարանի կադրային ներուժի երիտասարդացումը. ռեկտորի խոսքերով` սա թերևս լուրջ մարտահրավեր է ոչ միայն բուհի համար: Հաշվետու ժամանակաշրջանում ԱրՊՀ պրոֆեսորի միջին տարիքը 65 է, դոցենտինը` 55, ավագ դասախոսինը` 47, դասախոսինը` 45: <<Սա, իհարկե, միայն համալսարանի ուժերով լուծվող խնդիր չէ, այլ պահանջում է պետական նպատակաուղղված քաղաքականություն: Գիտությամբ զբաղվելը պետք է հրապուրիչ լինի երիտասարդի համար, այսինքն` այն դժվարությունները, որոնք հաղթահարում է գիտնականը և այն կարողությունները, որոնք պահանջվում են նրանից, պետք է արժանի հատուցում ունենան>>,- ասաց Մ. Մինասյանը: Մայր բուհի ղեկավարությունն ակնկալիքներ ունի ընթացիկ տարվա հուլիսի 1-ից ԼՂՀ կառավարության անմիջական օժանդակությամբ պրոֆեսորադասախոսական անձնակազմի աշխատավարձերի վերանայման ուղղությամբ: